॥ महागणपतिसहस्रनामस्तोत्रम् ॥

। मुनिरुवाच ।

कथं नाम्नां सहस्रं तं गणेश उपदिष्टवान् ।

शिवदं तन्ममाचक्ष्व लोकानुग्रहतत्पर ॥ १॥

। ब्रह्मोवाच ।

देवः पूर्वं पुरारातिः पुरत्रयजयोद्यमे ।

अनर्चनाद्गणेशस्य जातो विघ्नाकुलः किल ॥ २॥

मनसा स विनिर्धार्य ददृशे विघ्नकारणम् ।

महागणपतिं भक्त्या समभ्यर्च्य यथाविधि ॥ ३॥

विघ्नप्रशमनोपायमपृच्छदपरिश्रमम् ।

सन्तुष्टः पूजया शम्भोर्महागणपतिः स्वयम् ॥ ४॥

सर्वविघ्नप्रशमनं सर्वकामफलप्रदम् ।

ततस्तस्मै स्वयं नाम्नां सहस्रमिदमब्रवीत् ॥ ५॥

अस्य श्रीमहागणपतिसहस्रनामस्तोत्रमालामन्त्रस्य ।

गणेश ऋषिः ।

महागणपतिर्देवता ।

नानाविधानिच्छन्दांसि ।

हुमिति बीजम् ।

तुङ्गमिति शक्तिः ।

स्वाहाशक्तिरिति कीलकम् ।

। अथ करन्यासः ।

गणेश्वरो गणक्रीड इत्यङ्गुष्ठाभ्यां नमः ।

कुमारगुरुरीशान इति तर्जनीभ्यां नमः ॥ १॥

ब्रह्माण्डकुम्भश्चिद्व्योमेति मध्यमाभ्यां नमः ।

रक्तो रक्ताम्बरधर इत्यनामिकाभ्यां नमः ॥ २॥

सर्वसद्गुरुसंसेव्य इति कनिष्ठिकाभ्यां नमः ।

लुप्तविघ्नः स्वभक्तानामिति करतलकरपृष्ठाभ्यां नमः ॥

३॥

। अथ हृदयादिन्यासः ।

छन्दश्छन्दोद्भव इति हृदयाय नमः ।

निष्कलो निर्मल इति शिरसे स्वाहा ।

सृष्टिस्थितिलयक्रीड इति शिखायै वषट् ।

ज्ञानं विज्ञानमानन्द इति कवचाय हुम् ।

अष्टाङ्गयोगफलभृदिति नेत्रत्रयाय वौषट् ।

अनन्तशक्तिसहित इत्यस्त्राय फट् ।

भूर्भुवः स्वरोम् इति दिग्बन्धः ।

। अथ ध्यानम् ।

गजवदनमचिन्त्यं तीक्ष्णदंष्ट्रं त्रिनेत्रं

बृहदुदरमशेषं भूतिराजं पुराणम् ।

अमरवरसुपूज्यं रक्तवर्णं सुरेशं पशुपतिसुतमीशं

विघ्नराजं नमामि सकलविघ्नविनाशनद्वारा ॥ १॥

श्रीमहागणपतिप्रसादसिद्ध्यर्थे जपे विनियोगः ।

। श्रीगणपतिरुवाच ।

ॐ गणेश्वरो गणक्रीडो गणनाथो गणाधिपः ।

एकदन्तो वक्रतुण्डो गजवक्त्रो महोदरः ॥ १॥

लम्बोदरो धूम्रवर्णो विकटो विघ्ननाशनः ।

सुमुखो दुर्मुखो बुद्धो विघ्नराजो गजाननः ॥ २॥

भीमः प्रमोद आमोदः सुरानन्दो मदोत्कटः ।

हेरम्बः शम्बरः शम्भुर्लम्बकर्णो महाबलः ॥ ३॥

नन्दनो लम्पटो भीमो मेघनादो गणञ्जयः ।

विनायको विरूपाक्षो वीरः शूरवरप्रदः ॥ ४॥

महागणपतिर्बुद्धिप्रियः क्षिप्रप्रसादनः ।

रुद्रप्रियो गणाध्यक्ष उमापुत्रोऽघनाशनः ॥ ५॥

कुमारगुरुरीशानपुत्रो मूषकवाहनः ।

सिद्धिप्रियः सिद्धिपतिः सिद्धः सिद्धिविनायकः ॥ ६॥

अविघ्नस्तुम्बुरुः सिंहवाहनो मोहिनीप्रियः ।

कटङ्कटो राजपुत्रः शाकलः संमितोऽमितः ॥ ७॥

कूष्माण्डसामसम्भूतिर्दुर्जयो धूर्जयो जयः ।

भूपतिर्भुवनपतिर्भूतानां पतिरव्ययः ॥ ८॥

विश्वकर्ता विश्वमुखो विश्वरूपो निधिर्गुणः ।

कविः कवीनामृषभो ब्रह्मण्यो ब्रह्मवित्प्रियः ॥ ९॥

ज्येष्ठराजो निधिपतिर्निधिप्रियपतिप्रियः ।

हिरण्मयपुरान्तःस्थः सूर्यमण्डलमध्यगः ॥ १०॥

कराहतिध्वस्तसिन्धुसलिलः पूषदन्तभित् ।

उमाङ्ककेलिकुतुकी मुक्तिदः कुलपावनः ॥ ११॥

किरीटी कुण्डली हारी वनमाली मनोमयः ।

वैमुख्यहतदैत्यश्रीः पादाहतिजितक्षितिः ॥ १२॥

सद्योजातः स्वर्णमुञ्जमेखली दुर्निमित्तहृत् ।

दुःस्वप्नहृत्प्रसहनो गुणी नादप्रतिष्ठितः ॥ १३॥

सुरूपः सर्वनेत्राधिवासो वीरासनाश्रयः ।

पीताम्बरः खण्डरदः खण्डवैशाखसंस्थितः ॥ १४॥

चित्राङ्गः श्यामदशनो भालचन्द्रो हविर्भुजः ।

योगाधिपस्तारकस्थः पुरुषो गजकर्णकः ॥ १५॥

गणाधिराजो विजयः स्थिरो गजपतिर्ध्वजी ।

देवदेवः स्मरः प्राणदीपको वायुकीलकः ॥ १६॥

विपश्चिद्वरदो नादो नादभिन्नमहाचलः ।

वराहरदनो मृत्युञ्जयो व्याघ्राजिनाम्बरः ॥ १७॥

इच्छाशक्तिभवो देवत्राता दैत्यविमर्दनः ।

शम्भुवक्त्रोद्भवः शम्भुकोपहा शम्भुहास्यभूः ॥ १८॥

शम्भुतेजाः शिवाशोकहारी गौरीसुखावहः ।

उमाङ्गमलजो गौरीतेजोभूः स्वर्धुनीभवः ॥ १९॥

यज्ञकायो महानादो गिरिवर्ष्मा शुभाननः ।

सर्वात्मा सर्वदेवात्मा ब्रह्ममूर्धा ककुप्श्रुतिः ॥ २०॥

ब्रह्माण्डकुम्भश्चिद्व्योमभालःसत्यशिरोरुहः ।

जगज्जन्मलयोन्मेषनिमेषोऽग्न्यर्कसोमदृक् ॥ २१॥

गिरीन्द्रैकरदो धर्माधर्मोष्ठः सामबृंहितः ।

ग्रहर्क्षदशनो वाणीजिह्वो वासवनासिकः ॥ २२॥

भ्रूमध्यसंस्थितकरो ब्रह्मविद्यामदोदकः ।

कुलाचलांसः सोमार्कघण्टो रुद्रशिरोधरः ॥ २३॥

नदीनदभुजः सर्पाङ्गुलीकस्तारकानखः ।

व्योमनाभिः श्रीहृदयो मेरुपृष्ठोऽर्णवोदरः ॥ २४॥

कुक्षिस्थयक्षगन्धर्वरक्षःकिन्नरमानुषः ।

पृथ्वीकटिः सृष्टिलिङ्गः शैलोरुर्दस्रजानुकः ॥ २५॥

पातालजङ्घो मुनिपात्कालाङ्गुष्ठस्त्रयीतनुः ।

ज्योतिर्मण्डललाङ्गूलो हृदयालाननिश्चलः ॥ २६॥

हृत्पद्मकर्णिकाशाली वियत्केलिसरोवरः ।

सद्भक्तध्याननिगडः पूजावारिनिवारितः ॥ २७॥

प्रतापी काश्यपो मन्ता गणको विष्टपी बली ।

यशस्वी धार्मिको जेता प्रथमः प्रमथेश्वरः ॥ २८॥

चिन्तामणिर्द्वीपपतिः कल्पद्रुमवनालयः ।

रत्नमण्डपमध्यस्थो रत्नसिंहासनाश्रयः ॥ २९॥

तीव्राशिरोद्धृतपदो ज्वालिनीमौलिलालितः ।

नन्दानन्दितपीठश्रीर्भोगदो भूषितासनः ॥ ३०॥

सकामदायिनीपीठः स्फुरदुग्रासनाश्रयः ।

तेजोवतीशिरोरत्नं सत्यानित्यावतंसितः ॥ ३१॥

सविघ्ननाशिनीपीठः सर्वशक्त्यम्बुजालयः ।

लिपिपद्मासनाधारो वह्निधामत्रयालयः ॥ ३२॥

उन्नतप्रपदो गूढगुल्फः संवृतपार्ष्णिकः ।

पीनजङ्घः श्लिष्टजानुः स्थूलोरुः प्रोन्नमत्कटिः ॥ ३३॥

निम्ननाभिः स्थूलकुक्षिः पीनवक्षा बृहद्भुजः ।

पीनस्कन्धः कम्बुकण्ठो लम्बोष्ठो लम्बनासिकः ॥ ३४॥

भग्नवामरदस्तुङ्गसव्यदन्तो महाहनुः ।

ह्रस्वनेत्रत्रयः शूर्पकर्णो निबिडमस्तकः ॥ ३५॥

स्तबकाकारकुम्भाग्रो रत्नमौलिर्निरङ्कुशः ।

सर्पहारकटीसूत्रः सर्पयज्ञोपवीतवान् ॥ ३६॥

सर्पकोटीरकटकः सर्पग्रैवेयकाङ्गदः ।

सर्पकक्षोदराबन्धः सर्पराजोत्तरच्छदः ॥ ३७॥

रक्तो रक्ताम्बरधरो रक्तमालाविभूषणः ।

रक्तेक्षणो रक्तकरो रक्तताल्वोष्ठपल्लवः ॥ ३८॥

श्वेतः श्वेताम्बरधरः श्वेतमालाविभूषणः ।

श्वेतातपत्ररुचिरः श्वेतचामरवीजितः ॥ ३९॥

सर्वावयवसम्पूर्णः सर्वलक्षणलक्षितः ।

सर्वाभरणशोभाढ्यः सर्वशोभासमन्वितः ॥ ४०॥

सर्वमङ्गलमाङ्गल्यः सर्वकारणकारणम् ।

सर्वदेववरः शार्ङ्गी बीजपूरी गदाधरः ॥ ४१॥

शुभाङ्गो लोकसारङ्गः सुतन्तुस्तन्तुवर्धनः ।

किरीटी कुण्डली हारी वनमाली शुभाङ्गदः ॥ ४२॥

इक्षुचापधरः शूली चक्रपाणिः सरोजभृत् ।

पाशी धृतोत्पलः शालिमञ्जरीभृत्स्वदन्तभृत् ॥ ४३॥

कल्पवल्लीधरो विश्वाभयदैककरो वशी ।

अक्षमालाधरो ज्ञानमुद्रावान् मुद्गरायुधः ॥ ४४॥

पूर्णपात्री कम्बुधरो विधृताङ्कुशमूलकः ।

करस्थाम्रफलश्चूतकलिकाभृत्कुठारवान् ॥ ४५॥

पुष्करस्थस्वर्णघटीपूर्णरत्नाभिवर्षकः ।

भारतीसुन्दरीनाथो विनायकरतिप्रियः ॥ ४६॥

महालक्ष्मीप्रियतमः सिद्धलक्ष्मीमनोरमः ।

रमारमेशपूर्वाङ्गो दक्षिणोमामहेश्वरः ॥ ४७॥

महीवराहवामाङ्गो रतिकन्दर्पपश्चिमः ।

आमोदमोदजननः सम्प्रमोदप्रमोदनः ॥ ४८॥

संवर्धितमहावृद्धिरृद्धिसिद्धिप्रवर्धनः ।

दन्तसौमुख्यसुमुखः कान्तिकन्दलिताश्रयः ॥ ४९॥

मदनावत्याश्रिताङ्घ्रिः कृतवैमुख्यदुर्मुखः ।

विघ्नसंपल्लवः पद्मः सर्वोन्नतमदद्रवः ॥ ५०॥

विघ्नकृन्निम्नचरणो द्राविणीशक्तिसत्कृतः ।

तीव्राप्रसन्ननयनो ज्वालिनीपालितैकदृक् ॥ ५१॥

मोहिनीमोहनो भोगदायिनीकान्तिमण्डनः ।

कामिनीकान्तवक्त्रश्रीरधिष्ठितवसुन्धरः ॥ ५२॥

वसुधारामदोन्नादो महाशङ्खनिधिप्रियः ।

नमद्वसुमतीमाली महापद्मनिधिः प्रभुः ॥ ५३॥

सर्वसद्गुरुसंसेव्यः शोचिष्केशहृदाश्रयः ।

ईशानमूर्धा देवेन्द्रशिखः पवननन्दनः ॥ ५४॥

प्रत्युग्रनयनो दिव्यो दिव्यास्त्रशतपर्वधृक् ।

ऐरावतादिसर्वाशावारणो वारणप्रियः ॥ ५५॥

वज्राद्यस्त्रपरीवारो गणचण्डसमाश्रयः ।

जयाजयपरिकरो विजयाविजयावहः ॥ ५६॥

अजयार्चितपादाब्जो नित्यानन्दवनस्थितः ।

विलासिनीकृतोल्लासः शौण्डी सौन्दर्यमण्डितः ॥ ५७॥

अनन्तानन्तसुखदः सुमङ्गलसुमङ्गलः ।

ज्ञानाश्रयः क्रियाधार इच्छाशक्तिनिषेवितः ॥ ५८॥

सुभगासंश्रितपदो ललिताललिताश्रयः ।

कामिनीपालनः कामकामिनीकेलिलालितः ॥ ५९॥

सरस्वत्याश्रयो गौरीनन्दनः श्रीनिकेतनः ।

गुरुगुप्तपदो वाचासिद्धो वागीश्वरीपतिः ॥ ६०॥

नलिनीकामुको वामारामो ज्येष्ठामनोरमः ।

रौद्रीमुद्रितपादाब्जो हुम्बीजस्तुङ्गशक्तिकः ॥ ६१॥

विश्वादिजननत्राणः स्वाहाशक्तिः सकीलकः ।

अमृताब्धिकृतावासो मदघूर्णितलोचनः ॥ ६२॥

उच्छिष्टोच्छिष्टगणको गणेशो गणनायकः ।

सार्वकालिकसंसिद्धिर्नित्यसेव्यो दिगम्बरः ॥ ६३॥

अनपायोऽनन्तदृष्टिरप्रमेयोऽजरामरः ।

अनाविलोऽप्रतिहतिरच्युतोऽमृतमक्षरः ॥ ६४॥

अप्रतर्क्योऽक्षयोऽजय्योऽनाधारोऽनामयोऽमलः ।

अमेयसिद्धिरद्वैतमघोरोऽग्निसमाननः ॥ ६५॥

अनाकारोऽब्धिभूम्यग्निबलघ्नोऽव्यक्तलक्षणः ।

आधारपीठमाधार आधाराधेयवर्जितः ॥ ६६॥

आखुकेतन आशापूरक आखुमहारथः ।

इक्षुसागरमध्यस्थ इक्षुभक्षणलालसः ॥ ६७॥

इक्षुचापातिरेकश्रीरिक्षुचापनिषेवितः ।

इन्द्रगोपसमानश्रीरिन्द्रनीलसमद्युतिः ॥ ६८॥

इन्दीवरदलश्याम इन्दुमण्डलमण्डितः ।

इध्मप्रिय इडाभाग इडावानिन्दिराप्रियः ॥ ६९॥

इक्ष्वाकुविघ्नविध्वंसी इतिकर्तव्यतेप्सितः ।

ईशानमौलिरीशान ईशानप्रिय ईतिहा ॥ ७०॥

ईषणात्रयकल्पान्त ईहामात्रविवर्जितः ।

उपेन्द्र उडुभृन्मौलिरुडुनाथकरप्रियः ॥ ७१॥

उन्नतानन उत्तुङ्ग उदारस्त्रिदशाग्रणीः ।

ऊर्जस्वानूष्मलमद ऊहापोहदुरासदः ॥ ७२॥

ऋग्यजुःसामनयन ऋद्धिसिद्धिसमर्पकः ।

ऋजुचित्तैकसुलभो ऋणत्रयविमोचनः ॥ ७३॥

लुप्तविघ्नः स्वभक्तानां लुप्तशक्तिः सुरद्विषाम् ।

लुप्तश्रीर्विमुखार्चानां लूताविस्फोटनाशनः ॥ ७४॥

एकारपीठमध्यस्थ एकपादकृतासनः ।

एजिताखिलदैत्यश्रीरेधिताखिलसंश्रयः ॥ ७५॥

ऐश्वर्यनिधिरैश्वर्यमैहिकामुष्मिकप्रदः ।

ऐरंमदसमोन्मेष ऐरावतसमाननः ॥ ७६॥

ओंकारवाच्य ओंकार ओजस्वानोषधीपतिः ।

औदार्यनिधिरौद्धत्यधैर्य औन्नत्यनिःसमः ॥ ७७॥

अङ्कुशः सुरनागानामङ्कुशाकारसंस्थितः ।

अः समस्तविसर्गान्तपदेषु परिकीर्तितः ॥ ७८॥

कमण्डलुधरः कल्पः कपर्दी कलभाननः ।

कर्मसाक्षी कर्मकर्ता कर्माकर्मफलप्रदः ॥ ७९॥

कदम्बगोलकाकारः कूष्माण्डगणनायकः ।

कारुण्यदेहः कपिलः कथकः कटिसूत्रभृत् ॥ ८०॥

खर्वः खड्गप्रियः खड्गः खान्तान्तःस्थः खनिर्मलः ।

खल्वाटशृङ्गनिलयः खट्वाङ्गी खदुरासदः ॥ ८१॥

गुणाढ्यो गहनो गद्यो गद्यपद्यसुधार्णवः ।

गद्यगानप्रियो गर्जो गीतगीर्वाणपूर्वजः ॥ ८२॥

गुह्याचाररतो गुह्यो गुह्यागमनिरूपितः ।

गुहाशयो गुडाब्धिस्थो गुरुगम्यो गुरुर्गुरुः ॥ ८३॥

घण्टाघर्घरिकामाली घटकुम्भो घटोदरः ।

ङकारवाच्यो ङाकारो ङकाराकारशुण्डभृत् ॥ ८४॥

चण्डश्चण्डेश्वरश्चण्डी चण्डेशश्चण्डविक्रमः ।

चराचरपिता चिन्तामणिश्चर्वणलालसः ॥ ८५॥

छन्दश्छन्दोद्भवश्छन्दो दुर्लक्ष्यश्छन्दविग्रहः ।

जगद्योनिर्जगत्साक्षी जगदीशो जगन्मयः ॥ ८६॥

जप्यो जपपरो जाप्यो जिह्वासिंहासनप्रभुः ।

स्रवद्गण्डोल्लसद्धानझङ्कारिभ्रमराकुलः ॥ ८७॥

टङ्कारस्फारसंरावष्टङ्कारमणिनूपुरः ।

ठद्वयीपल्लवान्तस्थसर्वमन्त्रेषु सिद्धिदः ॥ ८८॥

डिण्डिमुण्डो डाकिनीशो डामरो डिण्डिमप्रियः ।

ढक्कानिनादमुदितो ढौङ्को ढुण्ढिविनायकः ॥ ८९॥

तत्त्वानां प्रकृतिस्तत्त्वं तत्त्वंपदनिरूपितः ।

तारकान्तरसंस्थानस्तारकस्तारकान्तकः ॥ ९०॥

स्थाणुः स्थाणुप्रियः स्थाता स्थावरं जङ्गमं जगत् ।

दक्षयज्ञप्रमथनो दाता दानं दमो दया ॥ ९१॥

दयावान्दिव्यविभवो दण्डभृद्दण्डनायकः ।

दन्तप्रभिन्नाभ्रमालो दैत्यवारणदारणः ॥ ९२॥

दंष्ट्रालग्नद्वीपघटो देवार्थनृगजाकृतिः ।

धनं धनपतेर्बन्धुर्धनदो धरणीधरः ॥ ९३॥

ध्यानैकप्रकटो ध्येयो ध्यानं ध्यानपरायणः ।

ध्वनिप्रकृतिचीत्कारो ब्रह्माण्डावलिमेखलः ॥ ९४॥

नन्द्यो नन्दिप्रियो नादो नादमध्यप्रतिष्ठितः ।

निष्कलो निर्मलो नित्यो नित्यानित्यो निरामयः ॥ ९५॥

परं व्योम परं धाम परमात्मा परं पदम् ॥ ९६॥

परात्परः पशुपतिः पशुपाशविमोचनः ।

पूर्णानन्दः परानन्दः पुराणपुरुषोत्तमः ॥ ९७॥

पद्मप्रसन्नवदनः प्रणताज्ञाननाशनः ।

प्रमाणप्रत्ययातीतः प्रणतार्तिनिवारणः ॥ ९८॥

फणिहस्तः फणिपतिः फूत्कारः फणितप्रियः ।

बाणार्चिताङ्घ्रियुगलो बालकेलिकुतूहली ।

ब्रह्म ब्रह्मार्चितपदो ब्रह्मचारी बृहस्पतिः ॥ ९९॥

बृहत्तमो ब्रह्मपरो ब्रह्मण्यो ब्रह्मवित्प्रियः ।

बृहन्नादाग्र्यचीत्कारो ब्रह्माण्डावलिमेखलः ॥ १००॥

भ्रूक्षेपदत्तलक्ष्मीको भर्गो भद्रो भयापहः ।

भगवान् भक्तिसुलभो भूतिदो भूतिभूषणः ॥ १०१॥

भव्यो भूतालयो भोगदाता भ्रूमध्यगोचरः ।

मन्त्रो मन्त्रपतिर्मन्त्री मदमत्तो मनो मयः ॥ १०२॥

मेखलाहीश्वरो मन्दगतिर्मन्दनिभेक्षणः ।

महाबलो महावीर्यो महाप्राणो महामनाः ॥ १०३॥

यज्ञो यज्ञपतिर्यज्ञगोप्ता यज्ञफलप्रदः ।

यशस्करो योगगम्यो याज्ञिको याजकप्रियः ॥ १०४॥

रसो रसप्रियो रस्यो रञ्जको रावणार्चितः ।

राज्यरक्षाकरो रत्नगर्भो राज्यसुखप्रदः ॥ १०५॥

लक्षो लक्षपतिर्लक्ष्यो लयस्थो लड्डुकप्रियः ।

लासप्रियो लास्यपरो लाभकृल्लोकविश्रुतः ॥ १०६॥

वरेण्यो वह्निवदनो वन्द्यो वेदान्तगोचरः ।

विकर्ता विश्वतश्चक्षुर्विधाता विश्वतोमुखः ॥ १०७॥

वामदेवो विश्वनेता वज्रिवज्रनिवारणः ।

विवस्वद्बन्धनो विश्वाधारो विश्वेश्वरो विभुः ॥ १०८॥

शब्दब्रह्म शमप्राप्यः शम्भुशक्तिगणेश्वरः ।

शास्ता शिखाग्रनिलयः शरण्यः शम्बरेश्वरः ॥ १०९॥

षडृतुकुसुमस्रग्वी षडाधारः षडक्षरः ।

संसारवैद्यः सर्वज्ञः सर्वभेषजभेषजम् ॥ ११०॥

सृष्टिस्थितिलयक्रीडः सुरकुञ्जरभेदकः ।

सिन्दूरितमहाकुम्भः सदसद्भक्तिदायकः ॥ १११॥

साक्षी समुद्रमथनः स्वयंवेद्यः स्वदक्षिणः ।

स्वतन्त्रः सत्यसंकल्पः सामगानरतः सुखी ॥ ११२॥

हंसो हस्तिपिशाचीशो हवनं हव्यकव्यभुक् ।

हव्यं हुतप्रियो हृष्टो हृल्लेखामन्त्रमध्यगः ॥ ११३॥

क्षेत्राधिपः क्षमाभर्ता क्षमाक्षमपरायणः ।

क्षिप्रक्षेमकरः क्षेमानन्दः क्षोणीसुरद्रुमः ॥ ११४॥

धर्मप्रदोऽर्थदः कामदाता सौभाग्यवर्धनः ।

विद्याप्रदो विभवदो भुक्तिमुक्तिफलप्रदः ॥ ११५॥

आभिरूप्यकरो वीरश्रीप्रदो विजयप्रदः ।

सर्ववश्यकरो गर्भदोषहा पुत्रपौत्रदः ॥ ११६॥

मेधादः कीर्तिदः शोकहारी दौर्भाग्यनाशनः ।

प्रतिवादिमुखस्तम्भो रुष्टचित्तप्रसादनः ॥ ११७॥

पराभिचारशमनो दुःखहा बन्धमोक्षदः ।

लवस्त्रुटिः कला काष्ठा निमेषस्तत्परक्षणः ॥ ११८॥

घटी मुहूर्तः प्रहरो दिवा नक्तमहर्निशम् ।

पक्षो मासर्त्वयनाब्दयुगं कल्पो महालयः ॥ ११९॥

राशिस्तारा तिथिर्योगो वारः करणमंशकम् ।

लग्नं होरा कालचक्रं मेरुः सप्तर्षयो ध्रुवः ॥ १२०॥

राहुर्मन्दः कविर्जीवो बुधो भौमः शशी रविः ।

कालः सृष्टिः स्थितिर्विश्वं स्थावरं जङ्गमं जगत् ॥ १२१॥

भूरापोऽग्निर्मरुद्व्योमाहंकृतिः प्रकृतिः पुमान् ।

ब्रह्मा विष्णुः शिवो रुद्र ईशः शक्तिः सदाशिवः ॥ १२२॥

त्रिदशाः पितरः सिद्धा यक्षा रक्षांसि किन्नराः ।

सिद्धविद्याधरा भूता मनुष्याः पशवः खगाः ॥ १२३॥

समुद्राः सरितः शैला भूतं भव्यं भवोद्भवः ।

सांख्यं पातञ्जलं योगं पुराणानि श्रुतिः स्मृतिः ॥ १२४॥

वेदाङ्गानि सदाचारो मीमांसा न्यायविस्तरः ।

आयुर्वेदो धनुर्वेदो गान्धर्वं काव्यनाटकम् ॥ १२५॥

वैखानसं भागवतं मानुषं पाञ्चरात्रकम् ।

शैवं पाशुपतं कालामुखंभैरवशासनम् ॥ १२६॥

शाक्तं वैनायकं सौरं जैनमार्हतसंहिता ।

सदसद्व्यक्तमव्यक्तं सचेतनमचेतनम् ॥ १२७॥

बन्धो मोक्षः सुखं भोगो योगः सत्यमणुर्महान् ।

स्वस्ति हुंफट् स्वधा स्वाहा श्रौषट् वौषट् वषण् नमः ॥

१२८॥

ज्ञानं विज्ञानमानन्दो बोधः संवित्समोऽसमः ।

एक एकाक्षराधार एकाक्षरपरायणः ॥ १२९॥

एकाग्रधीरेकवीर एकोऽनेकस्वरूपधृक् ।

द्विरूपो द्विभुजो द्व्यक्षो द्विरदो द्वीपरक्षकः ॥ १३०॥

द्वैमातुरो द्विवदनो द्वन्द्वहीनो द्वयातिगः ।

त्रिधामा त्रिकरस्त्रेता त्रिवर्गफलदायकः ॥ १३१॥

त्रिगुणात्मा त्रिलोकादिस्त्रिशक्तीशस्त्रिलोचनः ।

चतुर्विधवचोवृत्तिपरिवृत्तिप्रवर्तकः ॥ १३२॥

चतुर्बाहुश्चतुर्दन्तश्चतुरात्मा चतुर्भुजः ।

चतुर्विधोपायमयश्चतुर्वर्णाश्रमाश्रयः ।

चतुर्थीपूजनप्रीतश्चतुर्थीतिथिसम्भवः ॥ १३३॥

पञ्चाक्षरात्मा पञ्चात्मा पञ्चास्यः पञ्चकृत्तमः ॥ १३४॥

पञ्चाधारः पञ्चवर्णः पञ्चाक्षरपरायणः ।

पञ्चतालः पञ्चकरः पञ्चप्रणवमातृकः ॥ १३५॥

पञ्चब्रह्ममयस्फूर्तिः पञ्चावरणवारितः ।

पञ्चभक्षप्रियः पञ्चबाणः पञ्चशिखात्मकः ॥ १३६॥

षट्कोणपीठः षट्चक्रधामा षड्ग्रन्थिभेदकः ।

षडङ्गध्वान्तविध्वंसी षडङ्गुलमहाह्रदः ॥ १३७॥

षण्मुखः षण्मुखभ्राता षट्शक्तिपरिवारितः ।

षड्वैरिवर्गविध्वंसी षडूर्मिभयभञ्जनः ॥ १३८॥

षट्तर्कदूरः षट्कर्मा षड्गुणः षड्रसाश्रयः ।

सप्तपातालचरणः सप्तद्वीपोरुमण्डलः ॥ १३९॥

सप्तस्वर्लोकमुकुटः सप्तसप्तिवरप्रदः ।

सप्ताङ्गराज्यसुखदः सप्तर्षिगणवन्दितः ॥ १४०॥

सप्तच्छन्दोनिधिः सप्तहोत्रः सप्तस्वराश्रयः ।

सप्ताब्धिकेलिकासारः सप्तमातृनिषेवितः ॥ १४१॥

सप्तच्छन्दो मोदमदः सप्तच्छन्दो मखप्रभुः ।

अष्टमूर्तिर्ध्येयमूर्तिरष्टप्रकृतिकारणम् ॥ १४२॥

अष्टाङ्गयोगफलभृदष्टपत्राम्बुजासनः ।

अष्टशक्तिसमानश्रीरष्टैश्वर्यप्रवर्धनः ॥ १४३॥

अष्टपीठोपपीठश्रीरष्टमातृसमावृतः ।

अष्टभैरवसेव्योऽष्टवसुवन्द्योऽष्टमूर्तिभृत् ॥ १४४॥

अष्टचक्रस्फुरन्मूर्तिरष्टद्रव्यहविःप्रियः ।

अष्टश्रीरष्टसामश्रीरष्टैश्वर्यप्रदायकः ।

नवनागासनाध्यासी नवनिध्यनुशासितः ॥ १४५॥

नवद्वारपुरावृत्तो नवद्वारनिकेतनः ।

नवनाथमहानाथो नवनागविभूषितः ॥ १४६॥

नवनारायणस्तुल्यो नवदुर्गानिषेवितः ।

नवरत्नविचित्राङ्गो नवशक्तिशिरोद्धृतः ॥ १४७॥

दशात्मको दशभुजो दशदिक्पतिवन्दितः ।

दशाध्यायो दशप्राणो दशेन्द्रियनियामकः ॥ १४८॥

दशाक्षरमहामन्त्रो दशाशाव्यापिविग्रहः ।

एकादशमहारुद्रैःस्तुतश्चैकादशाक्षरः ॥ १४९॥

द्वादशद्विदशाष्टादिदोर्दण्डास्त्रनिकेतनः ।

त्रयोदशभिदाभिन्नो विश्वेदेवाधिदैवतम् ॥ १५०॥

चतुर्दशेन्द्रवरदश्चतुर्दशमनुप्रभुः ।

चतुर्दशाद्यविद्याढ्यश्चतुर्दशजगत्पतिः ॥ १५१॥

सामपञ्चदशः पञ्चदशीशीतांशुनिर्मलः ।

तिथिपञ्चदशाकारस्तिथ्या पञ्चदशार्चितः ॥ १५२॥

षोडशाधारनिलयः षोडशस्वरमातृकः ।

षोडशान्तपदावासः षोडशेन्दुकलात्मकः ॥ १५३॥

कलासप्तदशी सप्तदशसप्तदशाक्षरः ।

अष्टादशद्वीपपतिरष्टादशपुराणकृत् ॥ १५४॥

अष्टादशौषधीसृष्टिरष्टादशविधिः स्मृतः ।

अष्टादशलिपिव्यष्टिसमष्टिज्ञानकोविदः ॥ १५५॥

अष्टादशान्नसम्पत्तिरष्टादशविजातिकृत् ।

एकविंशः पुमानेकविंशत्यङ्गुलिपल्लवः ॥ १५६॥

चतुर्विंशतितत्त्वात्मा पञ्चविंशाख्यपूरुषः ।

सप्तविंशतितारेशः सप्तविंशतियोगकृत् ॥ १५७॥

द्वात्रिंशद्भैरवाधीशश्चतुस्त्रिंशन्महाह्रदः ।

षट्त्रिंशत्तत्त्वसंभूतिरष्टत्रिंशत्कलात्मकः ॥ १५८॥

पञ्चाशद्विष्णुशक्तीशः पञ्चाशन्मातृकालयः ।

द्विपञ्चाशद्वपुःश्रेणीत्रिषष्ट्यक्षरसंश्रयः ।

पञ्चाशदक्षरश्रेणीपञ्चाशद्रुद्रविग्रहः ॥ १५९॥

चतुःषष्टिमहासिद्धियोगिनीवृन्दवन्दितः ।

नमदेकोनपञ्चाशन्मरुद्वर्गनिरर्गलः ॥ १६०॥

चतुःषष्ट्यर्थनिर्णेता चतुःषष्टिकलानिधिः ।

अष्टषष्टिमहातीर्थक्षेत्रभैरववन्दितः ॥ १६१॥

चतुर्नवतिमन्त्रात्मा षण्णवत्यधिकप्रभुः ।

शतानन्दः शतधृतिः शतपत्रायतेक्षणः ॥ १६२॥

शतानीकः शतमखः शतधारावरायुधः ।

सहस्रपत्रनिलयः सहस्रफणिभूषणः ॥ १६३॥

सहस्रशीर्षा पुरुषः सहस्राक्षः सहस्रपात् ।

सहस्रनामसंस्तुत्यः सहस्राक्षबलापहः ॥ १६४॥

दशसाहस्रफणिभृत्फणिराजकृतासनः ।

अष्टाशीतिसहस्राद्यमहर्षिस्तोत्रपाठितः ॥ १६५॥

लक्षाधारः प्रियाधारो लक्षाधारमनोमयः ।

चतुर्लक्षजपप्रीतश्चतुर्लक्षप्रकाशकः ॥ १६६॥

चतुरशीतिलक्षाणां जीवानां देहसंस्थितः ।

कोटिसूर्यप्रतीकाशः कोटिचन्द्रांशुनिर्मलः ॥ १६७॥

शिवोद्भवाद्यष्टकोटिवैनायकधुरन्धरः ।

सप्तकोटिमहामन्त्रमन्त्रितावयवद्युतिः ॥ १६८॥

त्रयस्त्रिंशत्कोटिसुरश्रेणीप्रणतपादुकः ।

अनन्तदेवतासेव्यो ह्यनन्तशुभदायकः ॥ १६९॥

अनन्तनामानन्तश्रीरनन्तोऽनन्तसौख्यदः ।

अनन्तशक्तिसहितो ह्यनन्तमुनिसंस्तुतः ॥ १७०॥

इति वैनायकं नाम्नां सहस्रमिदमीरितम् ।

इदं ब्राह्मे मुहूर्ते यः पठति प्रत्यहं नरः ॥ १७१॥

करस्थं तस्य सकलमैहिकामुष्मिकं सुखम् ।

आयुरारोग्यमैश्वर्यं धैर्यं शौर्यं बलं यशः ॥ १७२॥

मेधा प्रज्ञा धृतिः कान्तिः सौभाग्यमभिरूपता ।

सत्यं दया क्षमा शान्तिर्दाक्षिण्यं धर्मशीलता ॥ १७३॥

जगत्संवननं विश्वसंवादो वेदपाटवम् ।

सभापाण्डित्यमौदार्यं गाम्भीर्यं ब्रह्मवर्चसम् ॥ १७४॥

ओजस्तेजः कुलं शीलं प्रतापो वीर्यमार्यता ।

ज्ञानं विज्ञानमास्तिक्यं स्थैर्यं विश्वासता तथा ॥ १७५॥

धनधान्यादिवृद्धिश्च सकृदस्य जपाद्भवेत् ।

वश्यं चतुर्विधं विश्वं जपादस्य प्रजायते ॥ १७६॥

राज्ञो राजकलत्रस्य राजपुत्रस्य मन्त्रिणः ।

जप्यते यस्य वश्यार्थे स दासस्तस्य जायते ॥ १७७॥

धर्मार्थकाममोक्षाणामनायासेन साधनम् ।

शाकिनीडाकिनीरक्षोयक्षग्रहभयापहम् ॥ १७८॥

साम्राज्यसुखदं सर्वसपत्नमदमर्दनम् ।

समस्तकलहध्वंसि दग्धबीजप्ररोहणम् ॥ १७९॥

दुःस्वप्नशमनं क्रुद्धस्वामिचित्तप्रसादनम् ।

षड्वर्गाष्टमहासिद्धित्रिकालज्ञानकारणम् ॥ १८०॥

परकृत्यप्रशमनं परचक्रप्रमर्दनम् ।

संग्राममार्गे सर्वेषामिदमेकं जयावहम् ॥ १८१॥

सर्ववन्ध्यत्वदोषघ्नं गर्भरक्षैककारणम् ।

पठ्यते प्रत्यहं यत्र स्तोत्रं गणपतेरिदम् ॥ १८२॥

देशे तत्र न दुर्भिक्षमीतयो दुरितानि च ।

न तद्गेहं जहाति श्रीर्यत्रायं जप्यते स्तवः ॥ १८३॥

क्षयकुष्ठप्रमेहार्शभगन्दरविषूचिकाः ।

गुल्मं प्लीहानमशमानमतिसारं महोदरम् ॥ १८४॥

कासं श्वासमुदावर्तं शूलं शोफामयोदरम् ।

शिरोरोगं वमिं हिक्कां गण्डमालामरोचकम् ॥ १८५॥

वातपित्तकफद्वन्द्वत्रिदोषजनितज्वरम् ।

आगन्तुविषमं शीतमुष्णं चैकाहिकादिकम् ॥ १८६॥

इत्याद्युक्तमनुक्तं वा रोगदोषादिसम्भवम् ।

सर्वं प्रशमयत्याशु स्तोत्रस्यास्य सकृज्जपः ॥ १८७॥

प्राप्यतेऽस्य जपात्सिद्धिः स्त्रीशूद्रैः पतितैरपि ।

सहस्रनाममन्त्रोऽयं जपितव्यः शुभाप्तये ॥ १८८॥

महागणपतेः स्तोत्रं सकामः प्रजपन्निदम् ।

इच्छया सकलान् भोगानुपभुज्येह पार्थिवान् ॥ १८९॥

मनोरथफलैर्दिव्यैर्व्योमयानैर्मनोरमैः ।

चन्द्रेन्द्रभास्करोपेन्द्रब्रह्मशर्वादिसद्मसु ॥ १९०॥

कामरूपः कामगतिः कामदः कामदेश्वरः ।

भुक्त्वा यथेप्सितान्भोगानभीष्टैः सह बन्धुभिः ॥ १९१॥

गणेशानुचरो भूत्वा गणो गणपतिप्रियः ।

नन्दीश्वरादिसानन्दैर्नन्दितः सकलैर्गणैः ॥ १९२॥

शिवाभ्यां कृपया पुत्रनिर्विशेषं च लालितः ।

शिवभक्तः पूर्णकामो गणेश्वरवरात्पुनः ॥ १९३॥

जातिस्मरो धर्मपरः सार्वभौमोऽभिजायते ।

निष्कामस्तु जपन्नित्यं भक्त्या विघ्नेशतत्परः ॥ १९४॥

योगसिद्धिं परां प्राप्य ज्ञानवैराग्यसंयुतः ।

निरन्तरे निराबाधे परमानन्दसंज्ञिते ॥ १९५॥

विश्वोत्तीर्णे परे पूर्णे पुनरावृत्तिवर्जिते ।

लीनो वैनायके धाम्नि रमते नित्यनिर्वृते ॥ १९६॥

यो नामभिर्हुतैर्दत्तैः पूजयेदर्चयीन्नरः ।

राजानो वश्यतां यान्ति रिपवो यान्ति दासताम् ॥ १९७॥

तस्य सिध्यन्ति मन्त्राणां दुर्लभाश्चेष्टसिद्धयः ।

मूलमन्त्रादपि स्तोत्रमिदं प्रियतमं मम ॥ १९८॥

नभस्ये मासि शुक्लायां चतुर्थ्यां मम जन्मनि ।

दूर्वाभिर्नामभिः पूजां तर्पणं विधिवच्चरेत् ॥ १९९॥

अष्टद्रव्यैर्विशेषेण कुर्याद्भक्तिसुसंयुतः ।

तस्येप्सितं धनं धान्यमैश्वर्यं विजयो यशः ॥ २००॥

भविष्यति न सन्देहः पुत्रपौत्रादिकं सुखम् ।

इदं प्रजपितं स्तोत्रं पठितं श्रावितं श्रुतम् ॥ २०१॥

व्याकृतं चर्चितं ध्यातं विमृष्टमभिवन्दितम् ।

इहामुत्र च विश्वेषां विश्वैश्वर्यप्रदायकम् ॥ २०२॥

स्वच्छन्दचारिणाप्येष येन सन्धार्यते स्तवः ।

स रक्ष्यते शिवोद्भूतैर्गणैरध्यष्टकोटिभिः ॥ २०३॥

लिखितं पुस्तकस्तोत्रं मन्त्रभूतं प्रपूजयेत् ।

तत्र सर्वोत्तमा लक्ष्मीः सन्निधत्ते निरन्तरम् ॥ २०४॥

दानैरशेषैरखिलैर्व्रतैश्च

तीर्थैरशेषैरखिलैर्मखैश्च ।

न तत्फलं विन्दति

यद्गणेशसहस्रनामस्मरणेन सद्यः ॥ २०५॥

एतन्नाम्नां सहस्रं पठति दिनमणौ प्रत्यहं

प्रोज्जिहाने सायं मध्यन्दिने वा

त्रिषवणमथवा सन्ततं वा जनो यः ।

स स्यादैश्वर्यधुर्यः प्रभवति वचसां

कीर्तिमुच्चैस्तनोति दारिद्र्यं हन्ति विश्वं

वशयति सुचिरं वर्धते पुत्रपौत्रैः ॥ २०६॥

अकिञ्चनोऽप्येकचित्तो नियतो नियतासनः ।

प्रजपंश्चतुरो मासान् गणेशार्चनतत्परः ॥ २०७॥

दरिद्रतां समुन्मूल्य सप्तजन्मानुगामपि ।

लभते महतीं लक्ष्मीमित्याज्ञा पारमेश्वरी ॥ २०८॥

आयुष्यं वीतरोगं कुलमतिविमलं

सम्पदश्चार्तिनाशः कीर्तिर्नित्यावदाता भवति

खलु नवा कान्तिरव्याजभव्या ।

पुत्राः सन्तः कलत्रं गुणवदभिमतं

यद्यदन्यच्च तत्तन् नित्यं यः स्तोत्रमेतत्

पठति गणपतेस्तस्य हस्ते समस्तम् ॥ २०९॥

गणञ्जयो गणपतिर्हेरम्बो धरणीधरः ।

महागणपतिर्बुद्धिप्रियः क्षिप्रप्रसादनः ॥ २१०॥

अमोघसिद्धिरमृतमन्त्रश्चिन्तामणिर्निधिः ।

सुमङ्गलो बीजमाशापूरको वरदः कलः ॥ २११॥

काश्यपो नन्दनो वाचासिद्धो ढुण्ढिर्विनायकः ।

मोदकैरेभिरत्रैकविंशत्या नामभिः पुमान् ॥ २१२॥

उपायनं ददेद्भक्त्या मत्प्रसादं चिकीर्षति ।

वत्सरं विघ्नराजोऽस्य तथ्यमिष्टार्थसिद्धये ॥ २१३॥

यः स्तौति मद्गतमना ममाराधनतत्परः ।

स्तुतो नाम्ना सहस्रेण तेनाहं नात्र संशयः ॥ २१४॥

नमो नमः सुरवरपूजिताङ्घ्रये नमो नमो

निरुपममङ्गलात्मने ।

नमो नमो विपुलदयैकसिद्धये नमो नमः

करिकलभाननाय ते ॥ २१५॥

किङ्किणीगणरचितचरणः

प्रकटितगुरुमितचारुकरणः ।

मदजललहरीकलितकपोलः

शमयतु दुरितं गणपतिनाम्ना ॥ २१६॥

॥ इति श्रीगणेशपुराणे उपासनाखण्डे

ईश्वरगणेशसंवादे गणेशसहस्रनामस्तोत्रं

नाम षट्चत्वारिंशोऽध्यायः ॥